**APSTIPRINU:**

Finanšu ministrijas

Iekšējā audita departamenta direktore

\_\_\_\_\_\_\_\_\_\_\_\_\_ L.Lazdāne

2018. gada 18.janvārī

Nr.1.6-24/15-1/174

**VALSTS PĀRVALDES UZDEVUMU DELEĢĒŠANAS**

**AUDITA VADLĪNIJAS**

**Ievads**

Vadlīniju[[1]](#footnote-1) mērķis ir veicināt valsts pārvaldes iekšējā audita struktūrvienību vienotu izpratni par MK 2018. gada auditējamās prioritātes – valsts pārvaldes uzdevumu (turpmāk - VP uzdevums) deleģēšanas audita – apjomu un rezultātu pārskata struktūru.

Kopumā vadlīnijām ir ieteicošs raksturs. Vadlīnijas ir platforma auditoru tālākai radošai un proaktīvai darbībai tiktāl, cik to neierobežo prioritārā audita rezultātu pārskata struktūra un no tās izrietošais saturs[[2]](#footnote-2). Šajā metodikā iekļauta horizontāla auditējamās sistēmas analīze (t.sk., iespējamie riski, problēmjautājumi, risinājumi). Tādējādi vadlīnijas piemērojamas, ņemot vērā reālo situāciju konkrētajā auditējamajā iestādē (iekšējie riski, esošās kontroles, pastāvošā iekšējās kontroles sistēma)[[3]](#footnote-3).

Vadlīniju izstrādē piedalījās Finanšu ministrijas, Valsts kancelejas un Tieslietu ministrijas pārstāvji – iekšējā audita politikas veidotāji, valsts pārvaldes iekšējie auditori un atsevišķi eksperti valsts pārvaldes uzdevumu deleģēšanas jautājumos. Tās attīsta vadlīniju 1.posmu *“Ieteicamie principi MK prioritārā audita iekļaušanai iekšējā audita stratēģiskajā un gada plānā”*[[4]](#footnote-4).

1. **Valsts pārvaldes uzdevumu deleģēšanas institūta**[[5]](#footnote-5) **izpratne**

Saskaņā ar *Valsts pārvaldes iekārtas likumu:*

* publiska persona var deleģēt privātpersonai un citai publiskai personai VP uzdevumu, ja pilnvarotā persona attiecīgo uzdevumu var veikt efektīvāk (40. panta pirmā daļa);
* privātpersonai VP uzdevumu var deleģēt ar ārēju normatīvu aktu vai līgumu, ja tas paredzēts ārējā normatīvajā aktā, ievērojot *Valsts pārvaldes iekārtas likumā* minētos deleģēšanas ierobežojumus (40. panta otrā daļa);
* citai publiskai personai VP uzdevumu var deleģēt likumā noteiktajos gadījumos. Šādā gadījumā piemērojami *Valsts pārvaldes iekārtas likuma* V. nodaļas noteikumi, ciktāl citu likumu speciālajās tiesību normās nav noteikts citādi (40. panta trešā daļa);
* privātpersonu ar ārēju normatīvu aktu vai līdzdarbības līgumu var pilnvarot veikt VP uzdevumu, kurš neietver pārvaldes lēmuma pieņemšanu vai sagatavošanu, ja:

- to veic sabiedriskā labuma (nekomerciālos) nolūkos;

- tas ir lietderīgi, lai veicinātu sabiedrības iesaistīšanu valsts pārvaldē, un

- to var veikt vismaz tikpat efektīvi (49. panta pirmā daļa).

Nereti valsts pārvaldē tiek jaukti jēdzieni “funkcija” un “uzdevums”, tāpēc 1.tabulā dots šo jēdzienu skaidrojums. Deleģēt var VP uzdevumu, nevis funkciju.

1.tabula

**Funkcijas un uzdevuma skaidrojums**

| **Funkcija** | **Uzdevums** |
| --- | --- |
| Funkcijas izpilde sastāv no konkrētu uzdevumu izpildes (funkcija ir uzdevumu summa)[[6]](#footnote-6).  Funkcija ir uzdevumu kopums, kurš ir noteikts normatīvajos aktos un kuru valsts pārvaldes iestāde īsteno. | Uzdevums ir darbība vai darbību kopums, kas ir jāpaveic[[7]](#footnote-7). |
| *Piemēram, viena no Izglītības un zinātnes ministrijas[[8]](#footnote-8) funkcijām ir izstrādāt izglītības politiku, kuras īstenošanai Izglītības un zinātnes ministrija veic šādus uzdevumus:*  *1) izstrādā valsts izglītības standartus un atbilstoši standartos noteiktajām prasībām izstrādā un apstiprina izglītības programmu paraugus, mācību priekšmetu standartus un mācību priekšmetu un kursu paraugus;*  *2) licencē un akreditē augstākās izglītības programmas u.c.* | |
| *Piemēram, viena no Ekonomikas ministrijas[[9]](#footnote-9) funkcijām ir izstrādāt ekonomikas politiku, kuras īstenošanai Ekonomikas ministrija veic šādus uzdevumus:*  *1) veic makroekonomisko analīzi un izstrādā tautsaimniecības attīstības scenārijus un prognozes;*  *2) izstrādā darba tirgus vidēja un ilgtermiņa prognozes un uztur darba tirgus analīzes un prognozēšanas sistēmu u.c.* | |

Lai labāk izprastu publiskas personas un privātpersonas jēdzienus, turpmāk sniegts skaidrojums.

**Publiska persona -** Latvijas Republika kā sākotnējā publisko tiesību juridiskā persona un atvasinātas publiskas personas. Tās darbojas saskaņā ar publisko tiesību principiem[[10]](#footnote-10).

Publisko tiesību juridiskās personas var klasificēt pēc to izveidošanas kārtības. Tiek izdalīta sākotnējā publisko tiesību juridiskā persona (Latvijas Republika) un atvasinātas publisko tiesību juridiskās personas (piemēram, pašvaldības, Latvijas Universitāte, Rīgas Tehniskā universitāte, Latvijas Zinātņu akadēmija, plānošanas reģioni, Sabiedrisko pakalpojumu regulēšanas komisija, Latvijas Zvērinātu notāru kolēģija, Sabiedrības integrācijas fonds, Valsts Kultūrkapitāla fonds u.c.). Publisko tiesību statuss ir valsts juridiskā īpašība. Tas nozīmē, ja tiek konstatēts, ka kāds veidojums ir valsts, tad automātiski jāsecina, ka šis veidojums ir publisko tiesību juridiska persona. Valstij šo juridiskās personas statusu nav piešķīrusi neviena cita persona. Tāpat arī valsti uzskata par sākotnēju publisko tiesību juridisku personu. Lai varētu efektīvāk veikt valsts pārvaldes funkcijas, valsts var izveidot jaunas – no valsts atvasinātas publisko tiesību juridiskas personas. Tās arī sauc par atvasinātām publisko tiesību juridiskām personām[[11]](#footnote-11).

Pēc sastāva izdala trīs publisko tiesību juridisko personu veidus – pašpārvaldes, publisko tiesību nodibinājumi un pilntiesīgas autonomas iestādes.

Pašpārvaldes ir personu apvienības. Tās var būt teritoriālas (valsts, pašvaldība, plānošanas reģions u.c.), personālas (profesionālās pašpārvaldes, piem., Latvijas Zvērinātu advokātu kolēģija, Latvijas Zvērinātu notāru kolēģija, Latvijas Zvērinātu tiesu izpildītāju kolēģija (visas atvasinātas publisko tiesību juridiskās personas), augstskolas.

Publisko tiesību nodibinājumi ir juridiski nodalīta īpašuma masa. Tādi ir, piemēram, Sabiedrības integrācijas fonds un Valsts Kultūrkapitāla fonds.

Pilntiesīgas autonomas iestādes - Latvijā par pilntiesīgām autonomām iestādēm var uzskatīt, piemēram, Latvijas Banku un Finanšu un kapitāla tirgus komisiju[[12]](#footnote-12).

Publisko tiesību juridiskā persona darbojas ar savu orgānu vai citu institucionālo veidojumu, kam ir rīcībspēja, starpniecību.

Publisko tiesību juridiskas personas rīcībspēju īsteno arī iestāde. Iestāde ir institūcija, kura darbojas publiskas personas vārdā un kurai ar normatīvo aktu noteikta kompetence valsts pārvaldē, piešķirti finanšu līdzekļi tās darbības īstenošanai un ir savs personāls[[13]](#footnote-13).

Valsts var darboties ar savu iestāžu (tiešo pārvaldes iestāžu), kā arī atvasināto publisko tiesību juridisko personu un to iestāžu (pastarpināto pārvaldes iestāžu) starpniecību. Latvijas Republikas vārdā darbojas arī tās iestādes, kas nav padotas MK, piem., Latvijas Republikas tiesībsargs, Ģenerālprokuratūra.

Publisko tiesību juridiska persona VP uzdevumu ar ārēju normatīvo aktu vai līgumu var deleģēt privātpersonai. Šajā gadījumā publisko tiesību juridiskā persona darbojas ar privātpersonas starpniecību[[14]](#footnote-14).

**Par privātpersonām uzskatāmas**[[15]](#footnote-15):

1. fiziskas personas;
2. privāto tiesību juridiskās personas, kas juridiskas personas statusu iegūst ar brīdi, kad tās ir reģistrētas publiskā reģistrā *(izņemot mantojuma masu)*.

Ir vairāki privāto tiesību juridisko personu veidi:

* kapitālsabiedrības (akciju sabiedrības, sabiedrības ar ierobežotu atbildību, valsts kapitālsabiedrības, *pašvaldību kapitālsabiedrības*[[16]](#footnote-16));
* kooperatīvās sabiedrības (atbilstoši *Kooperatīvo sabiedrību likuma* 1.panta 5.punktam - brīvprātīga fizisko un juridisko personu apvienība, kuras mērķis ir sniegt pakalpojumus tās biedru saimnieciskās darbības efektivitātes paaugstināšanai);
* biedrības un nodibinājumi (atbilstoši *Biedrību un nodibinājumu likuma* 2.pantam biedrība ir brīvprātīga personu apvienība, kas nodibināta, lai sasniegtu statūtos noteikto mērķi, kam nav peļņas gūšanas rakstura, savukārt nodibinājums ir mantu kopums, kurš nodalīts dibinātāja noteiktā mērķa sasniegšanai, kam nav peļņas gūšanas rakstura. Nodibinājumu var saukt arī par fondu.);
* *mantojuma masa (visticamāk šai personai valsts pārvaldes uzdevums netiks deleģēts).*

1. personu apvienība – tāda fizisko vai privāto tiesību juridisko personu apvienība, kas nav juridiska persona, piem., personālsabiedrības – pilnsabiedrības (*Komerclikuma* 77.p.), komandītsabiedrības (*Komerclikuma* 118.p.) un *Civillikuma* 2241.-2280.p. paredzētās sabiedrības, atzīstamas, piem., arī privāto tiesību juridiskas personas veidošanās vai likvidācijas stadijā. Biedrība pirms reģistrācijas var apstrīdēt vai pārsūdzēt ar tās reģistrāciju saistītos administratīvos aktus. Kapitālsabiedrība var apstrīdēt vai pārsūdzēt administratīvos aktus, kas vērsti uz šīs kapitālsabiedrības izslēgšanu no Komercreģistra.

Viens no valsts pārvaldes uzdevumu nodošanas veidiem privātpersonai ir līgumiskā deleģēšana. Praksē ir grūtības nošķirt deleģēšanas līgumu no līdzdarbības līguma, publiskā iepirkuma līguma, sadarbības līguma un starpresoru vienošanāsun attiecīgi katra no šī līguma (vienošanās) veida piemērošanas situācijas. 2.tabulā norādītas šo līgumu (vienošanās) veidu raksturīgākās pazīmes.

**N.B.!** Vienlaikus jāņem vērā, ka attiecīgā līguma veidu nosaka to saturs, nevis nosaukums.

2.tabula

**Dažādu līgumu veidu būtiskās pazīmes**

| **Deleģēšanas līgums** | **Līdzdarbības līgums** | **Sadarbības līgums** | **Starpresoru vienošanās** | **Iepirkumu līgums** | **Publiskās un privātās partnerības (PPP) līgums**[[17]](#footnote-17) |
| --- | --- | --- | --- | --- | --- |
| Ir VP uzdevumu nodošana | Ir VP uzdevumu nodošana | Var būt VP uzdevumu nodošana | Nav VP uzdevumu nodošana | Nav VP uzdevumu nodošana | Kopumā nav VP uzdevuma nodošana, bet var būt, ja tiek veikta līgumiskā deleģēšanas procedūra PPP ietvaros[[18]](#footnote-18) |
| Valsts pārvaldes iekārtas likuma V nodaļa “Atsevišķu pārvaldes uzdevumu deleģēšana” | Valsts pārvaldes iekārtas likuma VI nodaļa “Sabiedrības līdzdalība valsts pārvaldē”  MK 17.06.2014. noteikumi Nr.317 “Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu”. | Valsts pārvaldes iekārtas likuma VII nodaļa “Sadarbība valsts pārvaldē” | Valsts pārvaldes iekārtas likuma VII nodaļa “Sadarbība valsts pārvaldē” | Publisko iepirkumu likums u.c. | Valsts pārvaldes iekārtas likuma 45.p. ceturtā daļa, 45.1, 46.p.  Publiskās un privātās partnerības likums, Publisko iepirkumu likums, Sabiedrisko pakalpojumu sniedzēju iepirkumu likums u.c. |
| Publisko tiesību līgums. | Publisko tiesību līgums. | Publisko tiesību līgums. | Publisko tiesību līgums. | Privāto tiesību līgums. | Privāto tiesību līgums.  Daļā par VP uzdevumu deleģēšanu apspriežams atbildoši normatīvajiem aktiem publisko tiesību jomā[[19]](#footnote-19). |
| Pamatdarbība. | Pamatdarbība. | Atbalsts, pamatdarbība. | Atbalsts, pamatdarbība. | Atbalsts, pamatdarbība. | Atbalsts, pamatdarbība. |
| Deleģēšanas priekšmets izriet no iestādei ārējos normatīvajos aktos noteiktās kompetences.  VP uzdevumu var deleģēt, ja pilnvarotā persona attiecīgo uzdevumu var veikt efektīvāk.  **N.B.!** VP uzdevumu deleģēšana satur tiesības īstenot valsts varu (tiesības sagatavot un pieņemt pārvaldes lēmumus[[20]](#footnote-20), t.sk., administratīvos aktus).  Tiesības izmantot valsts varu var tikt deleģētas tikai izņēmuma gadījumā, ievērojot šādus nosacījumus:   * deleģētais uzdevums ir pakārtots, nevis centrāls VP uzdevums); * konstatējams, ka pilnvarotā persona attiecīgo VP uzdevumu var veikt efektīvāk; * netiek samazinātas trešo personu tiesiskās aizsardzības iespējas; * paredzētas aptverošas un efektīvas pilnvarotās personas kontroles iespējas.   **N.B.!** Deleģēšanas institūta būtībai ļoti atbilstoša ir publisko pakalpojumu sniegšana.  Pilnvarotā persona var nesaņemt atlīdzību, uzdevumu īstenojot no pašu ieņēmumiem atbilstoši MK apstiprinātam maksas pakalpojumu cenrādim.  Deleģējot VP uzdevumus, par funkcijas izpildi kopumā atbild attiecīgā publiskā persona.  Pilnvarotā persona atrodas deleģētāja padotībā (MK institucionālajā sistēmā).  Deleģēšanas līguma nodevuma saņēmējs – sabiedrība (noteikta mērķa grupa). | Līdzdarbības priekšmets izriet no iestādei ārējos normatīvajos aktos noteiktās kompetences.  Vismaz tikpat efektīva VP uzdevuma veikšana.  **N.B.!** Neietver pārvaldes lēmuma pieņemšanu vai sagatavošanu (tiesības sagatavot un pieņemt pārvaldes lēmumus, t.sk., administratīvos aktus); citu VP uzdevumu deleģēšana.  Prioritāra ir sabiedrības iesaistīšana valsts pārvaldē.  Nav komerciāls nolūks, būtisks sabiedriskais labums.    Pilnvarotājs atbild par VP uzdevuma pienācīgu izpildi.  Līdzdarbības līguma nodevuma saņēmējs – sabiedrība (noteikta mērķa grupa). | Līgumu slēdz tikai publiskas personas.  Sadarbības līgumu slēdz, lai panāktu vismaz vienas līdzējas - publiskas personas kompetencē esoša VP uzdevuma efektīvāku veikšanu.  Ar sadarbības līgumu nevar deleģēt vai mainīt atvasinātām publiskām personām normatīvajos aktos noteikto kompetenci. Ar sadarbības līgumiem nevar skart hierarhiskās attiecības starp dažādām publiskām personām un to iestādēm. | Vienošanās slēdz tikai publiskas personas.  Lai nodrošinātu pastāvīgu sadarbību, iestādes var slēgt starpresoru vienošanos.  Ar starpresoru vienošanos nevar deleģēt vai mainīt normatīvajos aktos noteikto iestāžu kompetenci. | Līguma priekšmets – prece vai pakalpojums.  Līgumsumma, atkarībā no kuras tiek noteikta iepirkuma procedūra.  Iepirkums uz noteiktu termiņu. | Sadarbība notiek, lai nodrošinātu sabiedrības vajadzības būvdarbu veikšanā un pakalpojumu sniegšanā.  Sadarbība notiek starp vienu vai vairākiem publiskajiem partneriem un vienu vai vairākiem PPP procedūrā iesaistītajiem privātajiem partneriem.  Publiskais un privātais partneris apvieno un izmanto tam pieejamos resursus (piem., īpašumu, finanšu līdzekļus, zināšanas, pieredzi).  Ilgtermiņa sadarbība – līdz 5 gadiem, līdz 30 gadiem un ilgāk.  Atbildība un riski tiek dalīti starp publisko un privāto partneri. |
| *Piemēri*  *Būvspeciālistu kompetences novērtēšanas un pastāvīgās prakses uzraudzības deleģēšana biedrībai “Latvijas Arhitektu savienība”.*  *Privatizācijas sertifikātu aprites administrēšanas uzdevuma deleģēšana valsts akciju sabiedrībai “Privatizācijas aģentūra”.*  *Būvspeciālistu kompetences novērtēšanas un patstāvīgās prakses uzraudzības deleģēšana biedrībai “Latvijas Elektriķu brālība”.* | *Piemēri*  *Atsevišķu valsts pārvaldes uzdevumu veikšana mūsdienu ritmiskās, populārās mūzikas eksporta veicināšanai biedrībai “Latvijas Mūzikas attīstības biedrība/Latvijas Mūzikas eksports”.* | *Piemēri*  *Pašvaldība bez maksas izmanto Pašvaldību vienotās informācijas sistēmas (PVIS) programmatūru un PVIS centrālā datu centra (CDC) tehniskos resursus, lai pašvaldībai nodrošinātu tiešsaistes darbu ar valsts reģistriem, ja pašvaldībai ir noslēgti līgumi ar attiecīgo valsts reģistru administrējošām iestādēm par datu apmaiņu, izmantojot PVIS programmatūru.*  *Datu apmaiņa starp VP iestādēm, kā arī VP un pašvaldības iestādēm (Valsts zemes dienesta, Valsts ieņēmumu dienesta dati u.c.)* | *Piemēri*  *Vienošanās par maksājumu karšu pieņemšanas pakalpojuma nodrošināšanu Vienotajā valsts un pašvaldību pakalpojumu portālā.* | *Piemēri*  *Mikro ķirurga pakalpojumu, juridisko pakalpojumu, iekšējā audita pakalpojumu iepirkums.*  *Iepirkums “Serveru, to virtualizācijas risinājumu, datu masīvu iekārtu piegāde un ieviešana”.*  *IKT atbalsta centralizācija, informācijas sistēmas uzturēšanas iepirkums nav deleģējums vai arī neatliekamās medicīniskās palīdzības automašīnu noma arī nav deleģējums, jo automašīnas nepieciešamas VP uzdevuma - plānot, vadīt, koordinēt un sniegt neatliekamo medicīnisko palīdzību iedzīvotājiem ikdienā, ārkārtas medicīniskajās situācijās un katastrofās - izpildei.* | *Piemēri*  *Bauskas novada domes (publiskais partneris) koncesija SIA “AIVA auto” (privātais partneris) par tiesībām sniegt sabiedriskā transporta pakalpojumus ar autobusiem Bauskas rajona sabiedriskā transporta reģionālajā vietējās nozīmes maršruta tīklā.*  *Publisko būvdarbu un pakalpojumu līgums par pirmsskolas izglītības iestādes būvniecību un apsaimniekošanu. Publiskais partneris – Ķekavas novada dome, Tukuma novada dome, Ogres novada dome, Mārupes novada dome, privātais partneris – pilnsabiedrība “ACANA”.*  *Eiropas valstu praksē biežāk sastopamie PPP līgumi ir saistīti ar autoceļu u.c. sabiedriskās infrastruktūras objektu projektēšanu, būvniecību, uzturēšanu un apsaimniekošanu, atkritumu apsaimniekošanu, siltumapgādes nodrošināšanu. PPP parasti tiek īstenoti tādās nozarēs, kurās nepieciešamas ievērojamas investīcijas un īpašās tehnikas vai administratīvas zināšanas.* |

Saīsinājumi:

PPP – publiskā un privātā partnerība

VP - valsts pārvalde

**Deleģēšanas veidi citai publiskai personai**

VP uzdevumu deleģēšanu citai publiskai personai paredz *Valsts pārvaldes iekārtas likuma* 40. panta pirmā un trešā daļa. Publiska persona var deleģēt privātpersonai un citai publiskai personai (pilnvarotā persona) pārvaldes uzdevumu, ja pilnvarotā persona attiecīgo uzdevumu var veikt efektīvāk. Deleģēšanas citai publiskai personai gadījumā likumdevējs ir izvēlējies tieša pilnvarojuma teoriju un noteicis, ka citai publiskai personai VP uzdevumu var deleģēt likumā noteiktajos gadījumos. Citai publiskai personai VP uzdevumus iespējams deleģēt ar likumu vai likumā noteiktajos gadījumos, - ar MK noteikumiem vai pašvaldību saistošajiem noteikumiem. Šajā gadījumā deleģējamā VP uzdevuma saturs, deleģēšanas pieļaujamība un nosacījumi deleģēšanai, t.sk., deleģēto VP uzdevumu īstenošanas uzraudzība, ir noteikti speciālajos likumos vai attiecīgajos MK noteikumos[[21]](#footnote-21). Tāpat šādā gadījumā piemērojami *Valsts pārvaldes iekārtas likuma* V nodaļas *“Atsevišķu pārvaldes uzdevumu deleģēšana”* noteikumi, ciktāl citu likumu speciālajās tiesību normās nav noteikts citādi.

Cita publiska persona var būt atvasināta publiska persona, piemēram, pašvaldība (skat. *Valsts pārvaldes iekārtas likuma* 1. panta 2.punktu).

**N.B.!** Būtiski nošķirt gadījumus, kad likumdevējs likumā noteicis valsts varas īstenošanas kompetenču sadalījumu starp publiskām personām (iestādēm), no gadījumiem, kad likumdevējs likumā pieļāvis VP uzdevuma deleģēšanas iespēju citām publiskām personām.[[22]](#footnote-22)

*Piemēri:*

Saskaņā ar likuma *“Par kultūras pieminekļu aizsardzību”*[[23]](#footnote-23) 5. panta ceturto daļu Valsts kultūras pieminekļu aizsardzības inspekcija var deleģēt pašvaldībai VP uzdevumus, kas attiecas uz vietējās nozīmes nekustamo kultūras pieminekļu aizsardzību un izmantošanu, normatīvajos aktos noteiktajā kārtībā slēdzot deleģēšanas līgumu uz vienu gadu, ja pašvaldībā ir izveidots kultūras mantojuma aizsardzības dienests, kurš var nodrošināt kultūras mantojuma saglabāšanas interesēm un normatīvajiem aktiem atbilstošu uzraudzību un kontroli un kurā nodarbināti attiecīgās kultūras mantojuma jomas speciālisti, un ja pašvaldība piekrīt nodrošināt deleģēto uzdevumu veikšanai nepieciešamo finansējumu.

Atbilstoši likuma *“Par pašvaldībām”[[24]](#footnote-24)* 9. pantam valsts pārvaldes iestādes, ja tas paredzēts likumos vai MK noteikumos, var pilnvarot pašvaldības pildīt atsevišķas valsts pārvaldes iestāžu funkcijas, nosakot to izpildes kārtību un uzraugot šo funkciju izpildi. Nododot valsts pārvaldes iestāžu funkciju izpildi pašvaldībām, vienlaikus tām nododami līdzekļi, kas paredzēti attiecīgo valsts pārvaldes iestāžu budžetā šo funkciju veikšanai. Pašvaldībām nodoto valsts pārvaldes iestāžu funkciju izpildi organizē attiecīgā pašvaldība, bet par to izpildi ir atbildīga valsts pārvaldes iestāde, kas šīs funkcijas nodevusi pašvaldībai.

Pamatojoties uz *Eiropas Savienības struktūrfondu un Kohēzijas fonda 2014.—2020. gada plānošanas perioda vadības likuma* 10. panta otrās daļas 17.punktu un MK 17.09.2015. rīkojumu Nr.569 *“Par integrētu teritoriālo investīciju projektu iesniegumu atlases nodrošināšanas deleģēšanu republikas pilsētu pašvaldībām”*, 2015. gada novembrī Finanšu ministrija kā Eiropas Savienības struktūrfondu un Kohēzijas fonda vadošā iestāde ir noslēgusi ar republikas pilsētu pašvaldībām deleģēšanas līgumu par integrētu teritoriālo investīciju projektu iesniegumu atlases nodrošināšanu[[25]](#footnote-25).

1. **Ieteicamie avoti**
2. *Valsts pārvaldes iekārtas likums*
3. *Metodiskie ieteikumu Valsts pārvaldes iekārtas likuma ieviešanai* (nosūtīts kopā ar vadlīnijām)
4. MK 17.06.2014. noteikumi Nr.317 *“Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu”*
5. Nozares darbību reglamentējošie normatīvie akti
6. *Administratīvā procesa likuma komentāri. A un B daļa.* Sagatavojis autoru kolektīvs. Dr.iur. J.Briedes zinātniskajā redakcijā. – Rīga: Tiesu namu aģentūra, 2013, 1058.lpp.
7. *Valsts kancelejas informatīvā ziņojuma projekts* “Informatīvais ziņojums par valsts pārvaldes uzdevumu deleģēšanu” (2014) (! informācija aktualizējama)
8. Valsts pārvaldes iestāžu pēc Valsts kancelejas iniciatīvas aizpildītie pārskati par valsts pārvaldes uzdevumu deleģēšanu (2012) (! informācija aktualizējama)
9. Eversheds Bitāns pētījuma *“Valsts pārvaldes uzdevumu nodošanas analīze un rekomendācijas”* ziņojums (2011)
10. Buklets *“Valsts pārvaldes uzdevumu nodošana privātpersonām”* (pievienots vadlīnijām)
11. K.Jaunzeme. *“Valsts pārvaldes uzdevumu deleģēšana”* (laikraksts *“Jurista Vārds”*; 14.07.2009., Nr.28)
12. E.Levits. *Valsts pārvaldes iekārtas likuma koncepcija* (2002)
13. Korupcijas novēršanas un apkarošanas biroja vadlīnijas *“Atšķirība starp tiesisku lobēšanu un korupciju”* (2010) <https://www.knab.gov.lv/upload/free/vadlin_polit_lobesana_vs_korupcija.pdf>
14. *Lietderības audita revīzijas rokasgrāmata 2015* <http://www.eca.europa.eu/Lists/ECADocuments/PERF_AUDIT_MANUAL/PERF_AUDIT_MANUAL_LV.PDF>
15. Valsts kontroles 12.12.2017. prezentācija *“Ekonomiskums, produktivitāte, efektivitāte – vienotas izpratnes veidošana”* (diskusija Iekšējo auditoru institūtā) (pievienota vadlīnijām)
16. Ronell B.Raaum, CGAP, CGFM un Stephen L.Morgan, CIA, CGAP, CFE *“Performance auditing: a measurement approach 2ND edition”* (2010) (pieejama Finanšu ministrijas Iekšējā audita departamenta Iekšējā audita politikas plānošanas nodaļā)

3.tabula

1. **Audita mērķis un uzdevumi, auditējamās prioritātes rezultāts**

|  |  |  |
| --- | --- | --- |
| 1. | Sistēma Audita vidē/ stratēģiskā plāna izpildes grafikā | Pamatdarbības sistēmas vai atsevišķs prioritārais audits.  *Tā kā VP uzdevumu deleģēšana var būt saistīta ar ministrijas vai iestādes pamatdarbības jomām (politikām), iekšējā audita struktūrvienības prioritāro auditu var integrēt plānotajos pamatdarbības sistēmas (politikas) auditos vai arī plānot kā atsevišķu prioritāro auditu.* |
| 2. | VP uzdevumu deleģēšanas galvenie mērķi\* - sistēmas mērķi | * Padarīt valsts pārvaldi efektīvāku, kvalitatīvāku, sabiedrībai pieejamāku. * Izmantot publiskos resursus – gan nodokļu maksātāju naudu, gan valsts un pašvaldību īpašumus – efektīvi un sasniedzot sabiedrības uzdotos mērķus. * Koncentrēt pārvaldes uzmanību uz nozares attīstību, nozares politikas veidošanu un tās īstenošanu, atsakoties no tādu pienākumu veikšanas, kas nav tai raksturīgi. * Iesaistīt privātpersonas un sabiedrību valsts pārvaldē. |
| 3. | VP uzdevumu deleģēšanas iemesli (piemēri)\* | * Jaunu, mērķtiecīgāku pakalpojumu veidošana. * Uzdevumu veicēju specializēšanās iespējas. * Izmaksu samazināšana. * Servisa kvalitātes uzlabošana un pieejamība. * Vēlme izvairīties no politiskās iejaukšanās uzdevuma veikšanas procesā. * Privātpersona “atrodas tuvāk” iedzīvotājiem un labāk izprot situāciju. * Sabiedrības vērtējumā atsevišķos gadījumos privātpersonai piemīt lielāka autoritāte un uzticamība. |
| 4. | Kopējie ieguvumi, deleģējot VP uzdevumu\* | * Konkurences rezultātā var paaugstināties uzdevuma īstenošanas efektivitāte un lietderība. * Izpildvarai, kuras resursi ir ierobežoti, tiek dota iespēja deleģēt uzdevumu “izpildes” daļu, vairāk uzmanības pievēršot plānošanai, standartu noteikšanai. * Dod iespēju straujai pakalpojumu paplašināšanai saistībā ar konkrētās jomas ekspertu un speciālistu iesaisti. * Vairo sabiedrības un valsts sadarbību, privātpersonas tiek iesaistītas valsts pārvaldē, kas veicina arī uzticību valsts varai. |
| 5. | Problemātika/ riski | * Privātpersonai[[26]](#footnote-26) nododot VP uzdevumu izpildi, it sevišķi, kas saistīts ar valsts varas īstenošanu, pastāv augstāki riski nekā gadījumos, kad šos uzdevumus īsteno cita publiska persona vai kapitālsabiedrība, kurā valsts ir kapitāla daļu turētāja, kad attiecīgi padotība, uzraudzība un citi ar VP uzdevumu izpildi saistītie aspekti var tikt risināti vienotās valsts pārvaldes hierarhiskās sistēmas ietvaros un *Publiskas personas kapitāla daļu un kapitālsabiedrību pārvaldības likumā* noteiktajā kārtībā. * Pastāv (privātpersonas) ieinteresētības risks[[27]](#footnote-27). * Risks, ka personas, kurām deleģēti VP uzdevumi, ir vismazāk uzraudzītas. * Necaurspīdīgs VP uzdevumu deleģēšanas process, nepārskatāma pārvaldība. * Lai gan VP uzdevumu deleģēšanas joma valstiski tika pārskatīta un analizēta 2011. un 2014. gadā, tomēr šajā jomā ierosinātie pilnveidojumi netika atbalstīti (netika pieņemti turpmāki lēmumi). * VP uzdevumu deleģēšana nav auditēta. |
| 6. | Audita mērķis un uzdevumi | Novērtēt izveidotās iekšējās kontroles sistēmas darbību un efektivitāti VP uzdevumu deleģēšanā, t.sk.:   * uzdevumu nodošanas tiesisko pamatu (likums, MK noteikumi u.c.); * uzdevumu nodošanas efektivitātes izvērtēšanas praksi; * pretendentu izvēles procesu; * uzdevuma izpildes tiesisko ietvaru (MK noteikumi, līgums u.c.); * nodotā uzdevuma priekšmetu (piem., saistīts ar administratīvā akta izdošanu, tādu valsts pārvaldes uzdevumu deleģēšanas pieļaujamība, kas saistīts ar administratīvo sodu uzlikšanu, sodu izpildes kontroli u.c.); * deleģējuma termiņu; * risku un atbildības sadalījumu; * uzdevumu finansēšanas mehānismu; * uzdevumu izpildes uzraudzības mehānismu; * vai regulāri tiek vērtēta un uzraudzīta uzdevuma izpildes efektivitāte pēc deleģēšanas, vai turpmāka pārdeleģēšana *(pārpilnvarošana)*[[28]](#footnote-28) nemazina kontroli un caurskatāmību uzdevumu izpildē; * uzdevuma nepārtrauktības nodrošināšanas mehānismu deleģēšanas procesa nodrošināšanas laikā, uzsākot pildīt deleģēto uzdevumu un deleģējuma izbeigšanās gadījumā; * kādu uzdevumu deleģējumus būtu lietderīgi izbeigt. |
| 7. | Audita periods | Audita apjomā iekļaujami aktuālie VP uzdevumu deleģējumi.  Audita periodu var ietekmēt VP uzdevumu deleģēšanas cikliskums (līgumiskās deleģēšanas gadījumā – līguma termiņš līdz trīs gadiem, bet par termiņu uz ilgāku laiku lemj MK[[29]](#footnote-29)). |
| 8. | Deleģēto VP uzdevumu/ pilnvaroto personu[[30]](#footnote-30) atlase | Veicot izlasi, auditors ņem vērā vadlīniju *VP uzdevumu deleģēšanas audita programmas* 1.1.pielikumu un/vai uz auditora profesionālo spriedumu balstītu argumentāciju (kritēriju sistēmu). **N.B.!** Nejaušā atlase nav piemērojama, jo katrs nododamā VP uzdevuma gadījums ir individuāls.  Lēmumu par VP uzdevumu atlasi auditors pieņem, ja nepieciešams, konsultējoties ar sistēmas īpašnieku/ atbildīgo personu (VP uzdevumu izpildes koordinatoru). |
| 9. | Prioritārā audita veicošā institūcija, ja padotības iestādē darbojas iekšējā audita struktūrvienība | Resori, kuros iekšējais audits darbojas gan ministrijā, gan ministrijas padotības iestādēs, plāno kopīgu horizontālo prioritāro auditu, sadalot darbu atbilstoši ministra noteiktajai iekšējā audita sistēmai. Finanšu ministrijai nepieciešama informācija par prioritārā audita rezultātiem resora griezumā. |
| 10. | Sadarbība starp resoriem | MK 25.10.2017. rīkojuma Nr.605 *“Par kopējām valsts pārvaldē auditējamām prioritātēm 2018. gadam”* 2.3.apakšpunkts nosaka, ka ministriju un iestāžu iekšējā audita struktūrvienībām plānoto iekšējo auditu ietvaros jānodrošina savstarpēja sadarbība un pēc iespējas jāveido starpresoru iekšējā audita komandas, auditējot tādu politiku, kura tiek plānota, īstenota un uzraudzīta mijiedarbībā ar citiem resoriem. Sadarbība var tikt īstenota, piem., telefoniski sazinoties, tiekoties, apmainoties ar informāciju par prioritārā audita plānošanas un novērtēšanas rezultātiem. Tā kā audita komandu darbs ir resursu ietilpīgs un lai pamatdarbības auditu veikšana (prioritātes īstenošana) būtu samērīga ar iekšējā audita struktūrvienības funkciju īstenošanu, MK rīkojums paredz, ka komandas tiek veidotas pēc iespējas. |
| 11. | Auditējamās prioritātes  rezultāts | * Pilnveidota VP uzdevumu nodošanas efektivitātes izvērtēšana, pilnvarojamo personu atlase un deleģēto VP uzdevumu izpildes uzraudzība, kā arī informācijas publiska pieejamība par deleģētajiem VP uzdevumiem, tādējādi sniedzot ieguldījumu efektīvākas valsts pārvaldes veidošanā un attīstībā: caurspīdīgums, sakārtota pārvaldība, resursu ekonomija. * Iespējams, apzinātas funkcijas un uzdevumi, no kuriem valsts pārvalde var atteikties, resursu ekonomija. * Iespēja izvērtēt, vai sabiedrība ir (var būt, cik lielā mērā) ieguvēja no konkrētu VP uzdevumu deleģēšanas. * Atsevišķos gadījumos prioritārā audita ietvaros var tikt aktualizēta publiskā un privātā partnerība. |

\* Avots – buklets *“Valsts pārvaldes uzdevumu nodošana privātpersonām”* (valsts pārvaldes iekšējiem auditoriem nosūtīts 04.12.2107.).

**4. Indikatīvi** **dati par valsts pārvaldes uzdevumu deleģējumiem**

*Informatīvā ziņojuma par valsts pārvaldes uzdevumu deleģēšanu projektā[[31]](#footnote-31)* (2014.gads) minēts, ka no ministriju iesniegtās informācijas izriet, ka tiešās pārvaldes ietvaros privātpersonām un publiskām personām **deleģēti 81 valsts pārvaldes uzdevumi** (skat. 4.tabulu).

4.tabula

**Indikatīvs****valsts pārvaldes uzdevumu deleģējumu privātpersonām un publiskajām personām skaits**

| **Ministrija** | **Pilnvarojuma veids veikt valsts pārvaldes uzdevumu** | | | **Ministrijā kopā** |
| --- | --- | --- | --- | --- |
| **Deleģēšana** | **Līdzdarbība** | **Valsts kapitālsabiedrību uzdevums** |
| Aizsardzības ministrija | 1 | 1 | - | 2 |
| Ekonomikas ministrija | 2 | - | 1 | 3 |
| Finanšu ministrija | 1 | - | 1 | 2 |
| Iekšlietu ministrija | - | - | 2 | 2 |
| Izglītības un zinātnes ministrija | 3 | - | - | 3 |
| **Kultūras ministrija** | 1 | 7 | 4 | **12** |
| Labklājības ministrija | 6 | - | 2 | 8 |
| Tieslietu ministrija | 3 | 2 | 1 | 6 |
| **Satiksmes ministrija** | - | - | 18 | **18** |
| Veselības ministrija | 2 | - | 1 | 3 |
| Vides aizsardzības un reģionālās attīstības ministrija | 4 | 1 | 3 | 8 |
| **Zemkopības ministrija** | 12 | - | 2 | **14** |
| **Kopā:** | **35** | **11** | **35** | **Pavisam kopā: 81** |

**N.B.!****Dati ir indikatīvi, līdz ar to tie ir aktualizējami.** Tie var neaptvert visu tiešās pārvaldes iestāžu visus aktuālos deleģējumus, jo:

* *Informatīvais ziņojums par valsts pārvaldes uzdevumu deleģēšanu* izstrādāts 06.01.2014., izsludināts Valsts sekretāru sanāksmē 09.01.2014., vairākas reizes tika izskatīts Valsts sekretāru sanāksmēs: 14.08.2014., 06.11.2014., līdz 28.05.2014. informatīvais ziņojums tika atsaukts;
* tika aptaujātas tikai ministrijas, līdz ar to informatīvajā ziņojumā nav informācijas, vai Valsts kancelejai, Korupcijas novēršanas un apkarošanas birojam, kā arī Sabiedrības integrācijas fondam (atvasināta publiska persona) ir aktuāli VP uzdevumu deleģējumi;
* iestādēm ir dažāda izpratne par deleģējuma institūta būtību (praksē pastāv grūtības nošķirt deleģēšanu no līdzdarbības, publiskajiem iepirkumiem, sadarbības līgumiem, starpresoru vienošanās).

**5. Deleģēto valsts pārvaldes uzdevumu, pilnvaroto personu**

**identificēšana un atlase**

Iekšējā audita struktūrvienība identificē sava resora iestādes, kas deleģējušas VP uzdevumus, to aktuālos deleģētos VP uzdevumus un pilnvarotās personas – privātpersonas un citas publiskas personas, kā arī citu noderīgu informāciju (skat. vadlīniju *VP uzdevumu deleģēšanas audita programmas* 1.1.pielikumu):

* intervējot vai anketējot atbalsta, pamatdarbības sistēmu īpašniekus ministrijās (t.sk., padotības iestādēs) un iestādēs (piem., patstāvīgo struktūrvienību vadītājus, valsts sekretāra vietniekus, padotības iestāžu vadītājus).

Intervijās un anketēšanā var izmantot vadlīniju *VP uzdevumu deleģēšanas audita programmas* 1.1.pielikumu. Vadlīniju izstrādātāju ieskatā iekšējā audita stratēģiskā un gada plānu izstrādes posmā būtu svarīgi iegūt sarakstu par deleģētajiem VP uzdevumiem (vai būs ko auditēt, (provizoriski) cik daudz un kur) - atbildes par VP uzdevumu deleģētāju (ir/nav, kas), deleģēto VP uzdevumu (ko), deleģēšanas veidu (ar ko), pilnvaroto personu – privātpersonu vai citu publisku personu (kam), kā arī deleģētā uzdevuma sasaisti ar valsts pārvaldes funkciju/ politiku (izvērtēšanai, vai VP uzdevumu deleģēšanas auditu integrēt pamatdarbības sistēmu (politiku) auditā). Pārējie pielikumā iekļautie jautājumi var tikt noskaidroti prioritārā audita veikšanas (plānošanas) laikā un var noderēt kā VP uzdevumu deleģējumu atlases kritēriji, proti, veicot izlasi, auditors ņem vērā vadlīniju *VP uzdevumu deleģēšanas audita programmas* 1.1.pielikumu un/vai uz auditora profesionālo spriedumu balstītu argumentāciju (kritēriju sistēmu).

Lai pārliecinātos par iegūtās informācijas pilnīgumu, iekšējā audita struktūrvienība izlases veidā, var salīdzināt iegūto informāciju ar:

* + *Informatīvā ziņojumā par valsts pārvaldes uzdevumu deleģēšanu* (2014) datiem un iestāžu pēc Valsts kancelejas iniciatīvas aizpildītajiem pārskatiem par to deleģējumiem (2012). **N.B.!** Dati ir indikatīvi, līdz ar to tie ir aktualizējami;
  + izpētot nozaru reglamentējošos ārējos normatīvos aktus. Daži piemēri, kā VP uzdevuma deleģējumi var tikt atspoguļoti ārējos normatīvajos aktos: *... birojs veic šādus pārvaldes uzdevumus: .., attiecībā uz .. uzdevumu izpildi .. birojs ir .. ministrijas padotībā, .. noteikt, ka birojs veic šādus pārvaldes uzdevumus: .. [[32]](#footnote-32); .. asociācijas statuss, darbības mērķi un uzdevumi: ..”; .. asociācijas valstiskā uzraudzība.., jautājumos, kas saistīti ar .. sertificēšanu .., licencēšanu un citiem šajā likumā .. asociācijai deleģētajiem uzdevumiem .. , asociācija atrodas .. ministrijas pārraudzībā. [[33]](#footnote-33); uzdevumu .. izpildi .. nodrošina biedrība[[34]](#footnote-34); .. deleģē.., .. veic privāto tiesību juridiskā persona, kurai .. ministrija deleģējusi veikt šo uzdevumu[[35]](#footnote-35) u.c.[[36]](#footnote-36)* Atslēgas vārdu uzskaitījums nav pilnīgs. Atsevišķos gadījumos varētu būt grūtības nošķirt, vai ārējos normatīvajos aktos minētie uzdevumi ir uzskatāmi par valsts pārvaldes uzdevumiem;
  + izpētot informāciju iestāžu tīmekļa vietnēs[[37]](#footnote-37);
  + izpētot lietvedības līgumu reģistrus.

**N.B.!**Lai, veicot auditu, maksimāli radītu pievienoto vērtību, **PRIMĀRI auditējama VP uzdevumu deleģēšana t.s. klasiskajām privātpersonām[[38]](#footnote-38)**, jo:

* privātpersonai nododot VP uzdevumu izpildi, it sevišķi, kas saistīts ar valsts varas īstenošanu, pastāv augstāki riski nekā gadījumos, kad šos uzdevumus īsteno cita publiska persona vai kapitālsabiedrība, kurā valsts ir kapitāla daļu turētāja, kad attiecīgi padotība, uzraudzība un citi ar VP uzdevumu izpildi saistītie aspekti var tikt risināti vienotās valsts pārvaldes hierarhiskās sistēmas ietvaros un *Publiskas personas kapitāla daļu un kapitālsabiedrību pārvaldības likumā* noteiktajā kārtībā;
* pastāv privātpersonas ieinteresētības risks;
* risks, ka privātpersonas, kurām deleģēti VP uzdevumi, ir vismazāk uzraudzītas;
* necaurspīdīgs VP uzdevumu deleģēšanas process, nepārskatāma pārvaldība;
* lai gan VP uzdevumu deleģēšanas joma valstiski tika pārskatīta un analizēta 2011. un 2014. gadā, tomēr šajā jomā ierosinātie pilnveidojumi netika atbalstīti (netika pieņemti turpmāki lēmumi);
* VP uzdevumu deleģēšana privātpersonām nav auditēta.

**N.B.!** Ja resorā (iestādē) VP uzdevumi nav deleģēti t.s. klasiskajām privātpersonām, vai to ir maz, tad atkarībā no riska izvērtējuma audita apjomā iekļaujamas kapitālsabiedrības, kurās valsts ir kapitāla daļu turētāja, un citas publiskas personas, kurām deleģēti VP uzdevumi. Tādējādi, primāri ir auditējami deleģētie VP uzdevumi (ar ārējo normatīvo aktu vai līgumu) t.s. klasiskajām privātpersonām, tad kapitālsabiedrībām, kurās valsts ir kapitāla daļu turētāja, tad citām publiskām personām[[39]](#footnote-39). Ja šādu gadījumu nav, tad auditējama līdzdarbība (*Valsts pārvaldes iekārtas likuma* 49. panta izpratnē). **N.B.!** Ņemot to vērā, vadlīnijās akcentēta VP uzdevumu deleģēšanas *Valsts pārvaldes iekārtas likuma* V nodaļas *“Atsevišķu pārvaldes uzdevumu deleģēšana”* izpratnē novērtēšanas metodika; saistītie jautājumi par kapitālsabiedrību, kurās valsts ir kapitāla daļu turētāja, un līdzdarbības novērtēšanu nav aprakstīti tik detalizēti.

Nosakot audita apjomu, iekšējā audita struktūrvienības vadītājs ņem vērā sistēmas īpašnieku bažas.

1. **Audita programma**

Detalizēta audita programma (jomas/kritēriji, problēmjautājumi/riski, pārbaudes metodes/jautājumi, kas var ietvert kritērijus, darba grupas piezīmes) iekļauta vadlīniju 1.pielikumā *“Valsts pārvaldes uzdevumu deleģēšanas audita programma”*. Tai pievienotas trīs pārbaužu lapas. Audita programma izstrādāta VP uzdevumu deleģēšanas procesa soļu secībā.

**Valsts pārvaldes uzdevumu deleģēšanas procesa soļi**

1. Valsts pārvaldes uzdevuma deleģēšanas nepieciešamības un juridiskās pieļaujamības izvērtēšana. Iespējamā finansēšanas modeļa izvēle.
2. Valsts pārvaldes uzdevuma izpildes efektivitātes pašnovērtējums.
3. Potenciālo valsts pārvaldes uzdevuma izpildītāju apzināšana.
4. Kritēriju atbilstošākā pretendenta atlasei noteikšana un pretendentu novērtēšana.
5. Lēmuma pieņemšana, t.sk., formas (nodošana ar ārējo normatīvo aktu vai līgumu) izvēle un satura noteikšana. Deleģētā valsts pārvaldes uzdevuma nodošana pilnvarotajai personai.
6. Uzdevuma izpildes uzraudzība.
7. Lēmuma pieņemšana par turpmāku valsts pārvaldes uzdevuma deleģēšanu vai deleģēšanas izbeigšanu.

Lai atvieglotu temata izpratni, 1.attēlā shematiski attēlots vienkāršots VP uzdevumu deleģēšanas process īsu jautājumu veidā.

1.attēls

**Vienkāršota valsts pārvaldes uzdevumu deleģēšanas procesa shēma**

**7. Audita rezultātu iesniegšanas kārtība**

**Finanšu ministrijā un Valsts kancelejā**

Saskaņā ar MK 25.10.2017. rīkojumu Nr.605 *“Par kopējām valsts pārvaldē auditējamām prioritātēm 2018. gadam”* **Finanšu ministrijā līdz 30.01.2019. ir jāiesniedz**:

1. audita ziņojums un ieteikumu ieviešanas grafiks (**N.B.!** aicinām domāt par efektīvu audita resursu izlietojumu un speciāli Finanšu ministrijai neizstrādāt ziņojumukopsavilkumus);
2. 1.1.pielikums *“Valsts pārvaldes uzdevumu identifikācija un atlase”* (iesniedzams pēc plānošanas posma beigām un atkārtoti kopā ar audita rezultātiem);
3. 2.pielikums *“Valsts pārvaldes uzdevumu deleģēšanas audita rezultātu pārskats”* (**N.B.!** pārskatu atbilstoši vadlīnijās noteiktajai struktūrai ieteicams integrēt audita ziņojumā, ja tas ir integrēts, atsevišķs pārskats nav jāiesniedz).

Finanšu ministrijai atbilstoši MK 25.10.2017. rīkojumam Nr.605 Valsts kancelejā līdz 29.03.2019. ir jāiesniedz iekšējā audita rezultātu apkopojums. Lai sagatavotu pēc iespējas kvalitatīvāku MK prioritārā audita 2018. gadam rezultātu apkopojumu, Finanšu ministrija organizēs valsts pārvaldes auditoru diskusijas par VP uzdevumu deleģēšanas audita rezultātiem, to pievienoto vērtību un rezultātu kopsavilkumu. Diskusijas tiks organizētas atkarībā no audita rezultātu iesniegšanas savlaicīguma, piem., individuālas tikšanās, tikšanās mazākās fokusgrupās vai lielākās grupās, kā arī ņemot vērā audita rezultātu kopsavilkuma iesniegšanas Valsts kancelejā termiņu.

1. **Pielikumi**

**1.pielikums** *“Valsts pārvaldes uzdevumu deleģēšanas audita programma”*:

* **1.1.pielikums** *“Aktuālo deleģēto valsts pārvaldes uzdevumu identificēšana un informācija atlases veikšanai”*;
* **1.2.pielikums** *“Valsts pārvaldes deleģēšanas juridiskās pieļaujamības izvērtējums”*;
* **1.3.pielikums** *“Līgumu, ar kuriem nodoti valsts pārvaldes uzdevumi, atbilstība Valsts pārvaldes iekārtas likumam”*.

**2.pielikums** *“Valsts pārvaldes uzdevumu deleģēšanas audita rezultātu pārskats*”.

1. Izstrādātas saskaņā ar MK 25.10.2017. rīkojuma Nr.605 *„Par kopējām valsts pārvaldē auditējamām prioritātēm 2018. gadam”* 2.punktu. [↑](#footnote-ref-1)
2. Lai Finanšu ministrija prioritārā audita rezultātus apkopotu pēc vienotiem principiem/ kritērijiem un iegūtu vienotu kopainu valstī par konkrēto auditējamo jomu, MK rīkojums par auditējamo prioritāti 2018.gadam nosaka iekšējā audita struktūrvienību nepieciešamību iesniegt pārskatu, kas sagatavots atbilstoši vadlīnijās noteiktajai struktūrai. [↑](#footnote-ref-2)
3. *Piem., ja nepieciešams - precizējot, papildinot vadlīnijās minētos novērtēšanas kritērijus, modificējot darba dokumentus atbilstoši konkrētā deleģētā VP uzdevuma, auditētās iestādes specifikai, vajadzībām u.tml., bet pārskata struktūras modificēšanas gadījumā, sagaidāms, ka tiek saglabāta tās būtība.*  [↑](#footnote-ref-3)
4. *Ieteicamie principi MK prioritārā audita iekļaušanai iekšējā audita stratēģiskajā un gada plānā* valsts pārvaldes iekšējiem auditoriem nosūtīti 04.12.2017. [↑](#footnote-ref-4)
5. Tiesībās vārdu “institūts” lieto, apzīmējot noteiktu radniecīgu, viendabīgu tiesību normu kopumu, kas regulē vienu līdzīgu sabiedrisko attiecību daļu vai citas parādības, kas saistītas patstāvīgā noteiktā grupā, piem., saistību tiesību institūts, valsts prezidenta institūts, pilsonības institūts u.c. [↑](#footnote-ref-5)
6. Egils Levits. *Valsts pārvaldes iekārtas likuma koncepcija*, 51.lp., <http://providus.lv/article_files/1158/original/levits_koncepcija.pdf> [↑](#footnote-ref-6)
7. [www.tezaurs.lv](http://www.tezaurs.lv) [↑](#footnote-ref-7)
8. MK 16.09.2003. noteikumi Nr.528 *“Izglītības un zinātnes ministrijas nolikums”* [↑](#footnote-ref-8)
9. MK 23.10.2010. noteikumi Nr.271 *“Ekonomikas ministrijas nolikums”* [↑](#footnote-ref-9)
10. *Valsts pārvaldes iekārtas likuma* 1. panta 1.punkts. [↑](#footnote-ref-10)
11. *Administratīvā procesa likuma komentāri*. A un B daļa. Sagatavojis autoru kolektīvs. Dr.iur. J.Briedes zinātniskajā redakcijā. – Rīga: Tiesu namu aģentūra, 2013, 1058.lpp., 80.-81.lp. [↑](#footnote-ref-11)
12. *Administratīvā procesa likuma komentāri*. A un B daļa. Sagatavojis autoru kolektīvs. Dr.iur. J.Briedes zinātniskajā redakcijā. – Rīga: Tiesu namu aģentūra, 2013, 1058.lpp., 80.-82.lp. [↑](#footnote-ref-12)
13. *Valsts pārvaldes iekārtas likuma* 1. panta 3.punkts. [↑](#footnote-ref-13)
14. *Administratīvā procesa likuma komentāri*. A un B daļa. Sagatavojis autoru kolektīvs. Dr.iur. J.Briedes zinātniskajā redakcijā. – Rīga: Tiesu namu aģentūra, 2013, 1058.lpp., 83.lp., Valsts pārvaldes iekārtas likuma 40.panta otrā daļa. [↑](#footnote-ref-14)
15. *Administratīvā procesa likuma komentāri*. A un B daļa. Sagatavojis autoru kolektīvs. Dr.iur. J.Briedes zinātniskajā redakcijā. – Rīga: Tiesu namu aģentūra, 2013, 1058.lpp., 74.-78.lp. [↑](#footnote-ref-15)
16. Senāta 06.12.2005. lēmums lietā Nr.SKA-532/2005. Grām: *Latvijas Republikas Augstākās tiesas Senāta Administratīvo lietu departamenta spriedumi un lēmumi 2005*. – Rīga, Tiesu namu aģentūra, 2006, 943.lpp. [↑](#footnote-ref-16)
17. Publiskās un privātās partnerības līgumu veidi: 1) partnerības iepirkuma līgums un 2) koncesijas līgums: būvdarbu koncesijas līgums un pakalpojumu koncesijas līgums. [↑](#footnote-ref-17)
18. *Valsts pārvaldes iekārtas likuma* 45. panta ceturtā daļa, 45.1 pants. [↑](#footnote-ref-18)
19. *Valsts pārvaldes iekārtas likuma* 45.1 panta otrā daļa. [↑](#footnote-ref-19)
20. Pārvaldes lēmums – individuāls tiesību akts, kas vērsts uz tiesisku seku nodibināšanu, grozīšanu, konstatēšanu vai izbeigšanu VP jomā. Pārvaldes lēmums regulē konkrētas publiski tiesiskas attiecības ar citu iestādi vai amatpersonu (rīkojums u.c.) vai privātpersonu (it īpaši administratīvais akts). Iekšējais lēmums, kas dienesta vai darba attiecību ietvaros vērsts uz pārvaldes lēmuma sagatavošanu, procesuālo virzību vai citādu iekšējo darbību, nav pārvaldes lēmums (*Valsts pārvaldes iekārtas likuma* 1. panta 7.punkts). [↑](#footnote-ref-20)
21. K.Jaunzeme *“Valsts pārvaldes uzdevumu deleģēšana”* (laikraksts *“Jurista Vārds”*; 14.07.2009., Nr.28) [↑](#footnote-ref-21)
22. Eversheds Bitāns ziņojums *“Valsts pārvaldes uzdevumu nodošanas analīze un rekomendācijas”* (2011) [↑](#footnote-ref-22)
23. <https://likumi.lv/ta/id/72551-par-kulturas-piemineklu-aizsardzibu#p-368630> [↑](#footnote-ref-23)
24. <https://likumi.lv/doc.php?id=57255> [↑](#footnote-ref-24)
25. <http://fm.gov.lv/lv/finansu_ministrija/fm_iepirkumi/fm_delegetie_ligumi/> [↑](#footnote-ref-25)
26. Visi privātpersonu veidi, izņemot kapitālsabiedrības, kurās valsts ir kapitāla daļu turētāja, un mantojuma masu (skat. termina “privātpersona” skaidrojumu 4.lp.) [↑](#footnote-ref-26)
27. **N.B.!** Atbilstoši MK 09.07.2013. noteikumu Nr.385 *“Iekšējā audita veikšanas un novērtēšanas kārtība”* 54.punktam, lai noteiktu iekšējā audita mērķi un apjomu, kā arī identificētu sistēmas riskus, iekšējais auditors veic sistēmas izpēti, kas cita starpā ietver **risku iespējamības novērtēšanu par korupciju (krāpšanu)** (54.6.5.apakšpunkts). [↑](#footnote-ref-27)
28. Ar **pārdeleģēšanu *(pārpilnvarošanu)*** tiek saprasts, ka pilnvarotā persona tai deleģēto VP uzdevumu nodod citai personai *(piem., biedrība A tai deleģēto uzdevumu nodod izpildei biedrībai B)*, tādējādi neievērojot *Valsts pārvaldes iekārtas likumā* noteiktās prasības, t.sk., konkrētas personas efektivitātes izvērtējums (40.panta pirmā daļa, 42.panta pirmā daļa), pilnvarotās personas padotības forma (43.pants) (publisko tiesību ietvars). Privāto tiesību jomā pārpilnvarot var tikai tad, ja tas tieši noteikts pilnvarojumā, izņemot steidzamus (ārkārtas) gadījumus, kad šādas tiesības pilnvarotājs ir piešķīris pilnvarniekam; *“Ja iemesli, kas ceļas no pilnvarnieka paša, kavē viņu personīgi izpildīt uzņemto uzdevumu, bet pie tam lietas raksturs neļauj to vilcināt, tad viņam jāizpilda savs pienākums caur trešo personu, ja vien pilnvarojuma tālākdošana citai personai (substitūcija) nav viņam ar līgumu tieši aizliegta. Izņemot augstāk minētos steidzamos gadījumus, pilnvarnieks var sevi atvietot ar citu tikai tad, kad šādu tiesību viņam pilnvarotājs noteikti piešķīris.”* (*Civillikuma* (Ceturtā daļa. Saistību tiesības) 2299.pants). [↑](#footnote-ref-28)
29. *Valsts pārvaldes iekārtas likuma* 45. panta pirmā daļa. [↑](#footnote-ref-29)
30. Pilnvarotā persona – privātpersona vai cita publiska persona, kurai deleģēta VP uzdevuma izpilde. [↑](#footnote-ref-30)
31. <http://tap.mk.gov.lv/lv/mk/tap/?pid=40310717>; izsludināts Valsts sekretāru sanāksmē 09.01.2014., vairākas reizes izskatīts Valsts sekretāru sanāksmēs: 14.08.2014., 06.11.2014., līdz 28.05.2014. informatīvais ziņojums tika atsaukts. [↑](#footnote-ref-31)
32. Skat. likuma *“Par valsts proves uzraudzību”* 15.1 panta pirmajā un otrajā daļā, MK 09.11.2009. rīkojuma Nr.762 *“Par valsts sabiedrības ar ierobežotu atbildību “Latvijas proves birojs” dibināšanu”* 3.punktā. [↑](#footnote-ref-32)
33. Skat. *Revīzijas pakalpojumu likuma* 6.pantā, 37.panta pirmajā daļā. [↑](#footnote-ref-33)
34. Skat. likuma *“Par Latvijas Republikas valdības un Krievijas Federācijas valdības vienošanos par Latvijas apbedījumu statusu Krievijas Federācijas teritorijā un Krievijas apbedījumu statusu Latvijas Republikas teritorijā”* 2.1 pantā. [↑](#footnote-ref-34)
35. Skat. *Būvniecības likuma* 13.panta trīspadsmitajā daļā, MK 07.10.2014. noteikumu Nr.610 *“Būvspeciālistu kompetences novērtēšanas un patstāvīgās prakses uzraudzības noteikumi”* 2.1.apakšpunktā. [↑](#footnote-ref-35)
36. Skat. *Ceļu satiksmes likuma* 4.panta piektajā daļā. [↑](#footnote-ref-36)
37. **N.B.!** Atbilstoši *Valsts pārvaldes iekārtas likuma* 45.panta piektajai daļai informāciju par iestādes deleģētajiem pārvaldes uzdevumiem, kā arī deleģēšanas līgumu piecu darbdienu laikā no deleģēšanas līguma noslēgšanas dienas vajadzētu publicēt attiecīgās iestādes mājaslapā internetā vai, ja tas noteikts tiesību aktā, augstākas iestādes mājaslapā internetā. Atbilstoši šī likuma 51.pantam līdzdarbības līgums ir publiski pieejams. Tomēr praksē ne vienmēr tas tiek īstenots. [↑](#footnote-ref-37)
38. Visi privātpersonu veidi, izņemot kapitālsabiedrības, kurās valsts ir kapitāla daļu turētāja, un mantojuma masa (skat. termina “privātpersona” skaidrojumu 4.lp.) [↑](#footnote-ref-38)
39. **N.B.!** Būtiski nošķirt gadījumus, kad likumdevējs likumā noteicis valsts varas īstenošanas kompetenču sadalījumu starp publiskām personām (iestādēm), no gadījumiem, kad likumdevējs likumā pieļāvis pārvaldes uzdevuma deleģēšanas iespēju citām publiskām personām; skat. skaidrojumu vadlīniju 10.-11.lp. [↑](#footnote-ref-39)